Folketing
2001-04-04

Ja, det er jo forholdsvis forbløffende at opleve i et spørgsmål, hvis jeg overhovedet er i stand til at læse det spørgsmål, der oprindelig er stillet, så at få en begrundelse, der ligger milevidt derfra for ikke at sige, at det er uigenkendeligt i forhold til andet end spørgeren og det absolutte hovedemne. Så jeg vil tillade mig at svare på det spørgsmål, jeg er blevet stillet, som fremgår af Folketingets dagsorden, og som beder om en uddybning af et interview i Politiken den 28. marts. Og der vil jeg oplyse, at udgangspunktet for interviewet er, at vi i Danmark kommer til at nå den fulde beskæftigelse og i øvrigt lidt til, altså at vi faktisk kommer i en situation, hvor vi sammen med fuld beskæftigelse også på nogle områder kommer til at opleve arbejdskraftmangel. Ikke nu. Der er jo som bekendt mange, der endnu ikke kan få et arbejde, men vi kommer til at opleve det i stadig flere brancher og geografiske områder i løbet af de kommende år.